《雷雨连日愁卧作歌与厚石》
清代·祝哲

昨雨我不出，今雨客不来。关门听雨夜复昼，瓦沟激溜墙殷雷。

从横淫潦没阶砌，蓊郁梵宇青蒿莱。江湖有兴不可即，枕簟那得窗花开。

君居菜园静，我居米市杂。我欲携鸱夷，醉眠就君榻。

高城风断远饮虹，霁月婵娟倚阊阖。徘徊咫尺阻相见，蹇卫何堪烂泥踏。

颓然坐卧忧万端，脚故不袜头不冠。君虽得第仍冷官，砚凹笔秃杯常乾。

平生读《易》识损益，一囊之粟妻孥欢。季氏对饮真渴骥，群儿绕座如翔鸾。

世间荣贵任趋附，粪土蜣螂孰回顾。但愁秉烛虚夜游，庭下百虫警秋露。

他乡会合岂能久，明日阴晴问歧路。

作者简介：祝哲，字明甫，秀水人。乾隆庚辰举人。有《西涧诗钞》。